**Præcisering af uddelegering af mandat til tillidsrepræsentanter**

**i Gentofte Kommune, af BUPL Nordsjælland.**

Er I 5 ansatte eller derover, som er ansat på BUPL`s overenskomst, har I adgang til at vælge en tillidsrepræsentant.

Alle medarbejdere på, BUPL`s overenskomst, (uanset medlemskab af BUPL) har stemmeret ved valget, men det er kun et medlem af BUPL der kan vælges til opgaven.

**Tillidsrepræsentantens vigtigste opgave er at bidrage til rolige og stabile forhold på arbejdspladsen.**

Kollegerne skal derfor gøre sig klart, at når der er valgt en tillidsrepræsentant, skal der i samarbejde med ledelsen, afsættes den fornødne tid til at løse opgaverne forsvarligt.

BUPL opfordrer at tillidsrepræsentanten udfører sit hverv professionelt og med engagement. Der ligger altså en forpligtigelse i det valg man træffer, både som personalegruppe og som den valgte.

**Tillidsrepræsentantens rolle ift. kolleger – hvad kan kolleger bruge tillidsrepræsentanten til!**

Sørg altid for at være tydelig, for alle medlemmer. Der vil i hvert enkelt tilfælde, være en drøftelse mellem tillidsrepræsentanten, leder og fællestillidsrepræsentanten om vilkår for udførelse af tillidshvervet.

Dette vil i udgangspunkt ske ved nyvalg og ved gennemgang af den enkelte tillidsrepræsentants vilkår.

BUPL Nordsjælland opfordrer til, at tillidsrepræsentanten altid deltager i ansættelsesproceduren. Hvis dette ikke er muligt, opfordres til at der udarbejdes en procedure der giver tillidsrepræsentanten mulighed for, at drøfte løn med ansøgeren inden ansættelse.

Du har som tillidsrepræsentant tavshedspligt i personsager.

Når der er valgt en tillidsrepræsentant, uddelegeres mandat fra BUPL Nordsjælland. Denne uddelegering sker i en konkret vurdering af tillidsrepræsentantens viden og kompetencer, ift. Opgaven. Når mandat uddelegeres, betyder det at:

**Forhandle løn:**

Dette medfører at have indsigt i de ansattes lønforhold, institutionens budget og drift, samt kende institutionens lønpolitik.

Tillidsrepræsentanten skal have adgang til at skabe overblik over Gentofte Kommunes og BUPL`s lønpolitik.

**Indgåelse af lokale aftaler med ledelsen:**

Dette indebærer at have indsigt i BUPL`s politikker på det pågældende område, samt indsigt i Gentofte Kommunes igangværende indsatser og strategier på området.

Tillidsrepræsentanten skal, ifølge rammeaftalen, inddrages i enhver overvejelse, som medfører forandringer for de ansattes hverdag og vilkår. Eksempelvis kan dette være mødetider, ferieplanlægning, besparelser, som kan medføre ændringer i arbejdstid for de ansatte. Strukturelle ændringer (f.eks. sammenlægning af institutioner), som kan få indvirkninger på de ansattes hverdag, skal også drøftes med tillidsrepræsentanten, forinden beslutning herom.

**At holde sig opdateret:**

BUPL Nordsjælland forventer at den enkelte tillidsrepræsentant holder sig opdateret på diverse hjemmesider, herunder BUPL.dk og Gentofte Kommunes platform, for at være orienteret om det sidste inden for arbejdsområdet.

Det er en klar forventning at der deltages på BUPL`s tillidsrepræsentantmøder og de uddannelsesdage som BUPL Nordsjælland tilbyder. Da det er en del af den løbende opdatering og uddannelse som er nødvendig for udførelse af hvervet som tillidsrepræsentant.

**Mandat til at forhandling og aftaleindgåelse betyder at:**

Tillidsrepræsentanten kan indgå aftaler på BUPL`s vegne, i institutionen. Det kan eksempelvis være aftaler om arbejdstid, deltagelse i div. arrangementer, uddannelsesforløb, kurser m.v.

I det mandatet er lokalt, hviler der et stort ansvar på aftaleparterne, hvad angår overholdelse af diverse overenskomster og forhåndsaftaler.

BUPL forventer at aftaler der indgås lokalt, bliver videresendt til fællestillidsrepræsentanterne, med henblik på at hold BUPL Nordsjælland informeret. Her er ikke kun tale om lønaftaler, men også alle andre typer aftaler.

**Suppleantens rolle.**

Suppleanten har IKKE mandat til at forhandle og underskrive aftaler. Har tillidsrepræsentanten er længerevarende fravær, drøftes opgaven med fællestillidsrepræsentanten.

**Mandat flyder i begge retninger:**

Tillidsrepræsentanten har opgaven med at udføre det mandat BUPL har uddelegeret. I lige så høj grad gælder det modsatte; at tillidsrepræsentanten afgiver mandat til både fællestillidsrepræsentanter og BUPL fra medlemmerne, ved indgåelse af centrale aftaler og overenskomster.

Dette understreger vigtigheden af at, tillidsrepræsentanten deltager i de møder, herunder faste møder for tillidsrepræsentanter, som BUPL og fællestillidsrepræsentanter inviterer til.

Da møder for tillidsrepræsentanter primært er et strategisk forum for de valgte, hvor der samtidig finder gensidig information sted, bør hvert møde betragtes som en del af en større helhed, som gennem årene danner rammen for tillidsrepræsentantens arbejde.

**Husk at bede om hjælp:**

Det er vigtigt at tillidsrepræsentanten løbende søger at blive kompetent i sin funktion, via kurser m.m.

Fællestillidsrepræsentanter og BUPL Nordsjællands sagsbehandlere/konsulenter står til rådighed for tillidsrepræsentanterne og kan bidrage med svar og hjælp, når det behøves. Det er vigtigt, at tillidsrepræsentanten bliver styrket i at kunne løse sine opgaver.

For BUPL Nordsjælland

Eva Dam, Tina Belsø, Katja Christensen og Inge Søgaard.